title: Odluka Političkog i sigurnosnog odbora (ZVSP) 2016/332 od 23. veljače 2016. o imenovanju zapovjednika snaga EU-a za vojnu operaciju Europske unije u Bosni i Hercegovini i stavljanju izvan snage Odluke BiH/22/2014 (BiH/23/2016)

text:
               9.3.2016

               HR

               Službeni list Europske unije

               L 62/14

         ODLUKA POLITIČKOG I SIGURNOSNOG ODBORA (ZVSP) 2016/332
   od 23. veljače 2016.
   o imenovanju zapovjednika snaga EU-a za vojnu operaciju Europske unije u Bosni i Hercegovini i stavljanju izvan snage Odluke BiH/22/2014 (BiH/23/2016)
   POLITIČKI I SIGURNOSNI ODBOR,
   uzimajući u obzir Ugovor o osnivanju Europske unije, a posebno njegov članak 38.,
   uzimajući u obzir Zajedničku akciju Vijeća 2004/570/ZVSP od 12. srpnja 2004. o vojnoj operaciji Europske unije u Bosni i Hercegovini (1), a posebno njezin članak 6. stavak 1.,
   budući da:

               (1)

               Vijeće je na temelju članka 6. stavka 1. Zajedničke akcije 2004/570/ZVSP ovlastilo Politički i sigurnosni odbor (PSO) za donošenje odgovarajućih odluka o imenovanju zapovjednika snaga EU-a za vojnu operaciju Europske unije u Bosni i Hercegovini („zapovjednik snaga EU-a”).

               (2)

               PSO je 4. prosinca 2014. donio Odluku BiH/22/2014 (2) o imenovanju generala bojnika Johanna LUIFA zapovjednikom snaga EU-a.

               (3)

               Zapovjednik operacije EU-a preporučio je 22. siječnja 2016. da se generala bojnika Friedricha SCHRÖTTERA imenuje novim zapovjednikom snaga EU-a kako bi preuzeo dužnost od generala bojnika Johanna LUIFA od 24. ožujka 2016.

               (4)

               Vojni odbor EU-a podržao je 29. siječnja 2016. tu preporuku.

               (5)

               Odluku BiH/22/2014 trebalo bi stoga staviti izvan snage.

               (6)

               U skladu s člankom 5. Protokola br. 22 o stajalištu Danske priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane.

               (7)

               Europsko vijeće je 12. i 13. prosinca 2002. u Kopenhagenu donijelo deklaraciju u kojoj se navodi da se dogovori „Berlin plus” i njihova provedba primjenjuju samo na one države članice Unije koje su ili članice NATO-a ili stranke „Partnerstva za mir” i koje su slijedom toga sklopile bilateralne sigurnosne sporazume s NATO-om,

         DONIO JE OVU ODLUKU:
   Članak 1.
   General bojnik Friedrich SCHRÖTTER imenuje se zapovjednikom snaga EU-a za vojnu operaciju Europske unije u Bosni i Hercegovini od 24. ožujka 2016.
   Članak 2.
   Odluka BiH/22/2014 stavlja se izvan snage.
   Članak 3.
   Ova Odluka stupa na snagu 24. ožujka 2016.

      Sastavljeno u Bruxellesu 23. veljače 2016.

            Za Politički i sigurnosni odbor

            Predsjednik

         W. STEVENS

      (1)  SL L 252, 28.7.2004., str. 10.

      (2)  Odluka Političkog i sigurnosnog odbora BiH/22/2014 od 4. prosinca 2014. o imenovanju zapovjednika snaga EU-a za vojnu operaciju Europske unije u Bosni i Hercegovini i stavljanju izvan snage Odluke BiH/19/2012 (SL L 358, 13.12.2014., str. 17.).


title: 2014/411/EU: Odluka Vijeća od 24. lipnja 2014. o imenovanju belgijskog člana Europskoga gospodarskog i socijalnog odbora

text:
               28.6.2014

               HR

               Službeni list Europske unije

               L 190/82

         ODLUKA VIJEĆA
   od 24. lipnja 2014.
   o imenovanju belgijskog člana Europskoga gospodarskog i socijalnog odbora

      (2014/411/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir prijedlog belgijske vlade,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euratom o imenovanju članova Europskoga gospodarskog i socijalnog odbora za razdoblje od 21. rujna 2010. do 20. rujna 2015. (1).

               (2)

               Mjesto člana Europskoga gospodarskog i socijalnog odbora postalo je slobodno istekom mandata gđe Bérengère DUPUIS,

         DONIJELO JE OVU ODLUKU:
   Članak 1.
   G. Alessandro GRUMELLI, Conseiller au service d'études de la Confédération des syndicats chrétiens, imenuje se članom Europskoga gospodarskog i socijalnog odbora do kraja tekućeg mandata, koji istječe 20. rujna 2015.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 24. lipnja 2014.

            Za Vijeće

            Predsjednik

         E. VENIZELOS

      (1)  SL L 251, 25.9.2010., str. 8.


title: 2014/839/EU, Euratom: Odluka Komisije оd 25. studenoga 2014. o objavi informacija o sastancima održanima između članova Komisije i organizacija ili samozaposlenih osoba

text:
               28.11.2014

               HR

               Službeni list Europske unije

               L 343/22

         ODLUKA KOMISIJE
   оd 25. studenoga 2014.
   o objavi informacija o sastancima održanima između članova Komisije i organizacija ili samozaposlenih osoba

      (2014/839/EU, Euratom)

   EUROPSKA KOMISIJA,
   uzimajući u obzir Ugovor o Europskoj uniji,
   uzimajući u obzir Ugovor o funkcioniranju Europske unije, a posebno članak 249.,
   uzimajući u obzir Ugovor o osnivanju Europske zajednice za atomsku energiju, a posebno članak 106.a,
   budući da:

               (1)

               U skladu s člankom 11. stavcima 1. i 2. Ugovora o Europskoj uniji (UEU), institucije građanima i predstavničkim udrugama moraju na primjeren način omogućiti objavu i javnu razmjenu svojih stajališta u svim područjima djelovanja Unije. Dužne su održavati i otvoren, transparentan i redovit dijalog s predstavničkim udrugama i civilnim društvom. Nadalje, u skladu s člankom 2. Protokola 2. o primjeni načela supsidijarnosti i proporcionalnosti te člankom 11. stavkom 3. UEU-a, prije nego što predloži zakonodavne akte, Komisija je dužna provesti opsežna savjetovanja.

               (2)

               U tu svrhu članovi Komisije i članovi njihovih kabineta redovito se sastaju s organizacijama ili samozaposlenim osobama kako bi saznali s kojim se poteškoćama oni suočavaju te razumjeli njihova stajališta o politikama i zakonodavstvu Unije.

               (3)

               U skladu s člankom 10. stavkom 3. UEU-a, kako bi se omogućilo sudjelovanje europskih građana u demokratskom životu Europe te osiguralo donošenje odluka na što otvoreniji način, važno je omogućiti građanima da saznaju koje kontakte članovi Komisije i članovi njihovih kabineta imaju s organizacijama i samozaposlenim osobama.

               (4)

               Građani već imaju pravo na pristup dokumentima institucija na temelju Uredbe (EZ) br. 1049/2001 Europskog parlamenta i Vijeća (1). Ova Odluka ne odnosi se na pristup dokumentima niti na primjenu Uredbe (EZ) br. 1049/2001.

               (5)

               U skladu s političkim smjernicama od 15. srpnja 2014., koje je utvrdio predsjednik Komisije, Komisija se obvezala povećati transparentnost u pogledu kontakata s dionicima i lobistima.

               (6)

               Iako dodatne mjere u pogledu sudjelovanja članova Komisije i članova njihovih kabineta na javnim događanjima nisu potrebne, jer su takve informacije već u javnoj domeni, objavom informacija o sastancima održanima s organizacijama ili samozaposlenim osobama dodatno bi se povećala transparentnost djelovanja Komisije.

               (7)

               Stoga bi članovi Komisije trebali objavljivati informacije o sastancima koje su oni ili članovi njihovih kabineta održali s organizacijama ili samozaposlenim osobama o pitanjima povezanima s donošenjem odluka i provedbom politike u Uniji.

               (8)

               Sastanci s predstavnicima ostalih institucija ili tijela Unije, kojima se odražava uobičajeni tijek međuinstitucijskih odnosa, nisu obuhvaćeni ovom Odlukom. Sastanci s predstavnicima javnih tijela država članica nisu obuhvaćeni ovom Odlukom jer ta tijela djeluju u općem interesu i pridonose radu Komisije na temelju načela lojalne suradnje. Kako bi se zaštitili međunarodni odnosi Unije, sastanci s predstavnicima javnih tijela trećih zemalja i predstavnicima međunarodnih organizacija nisu obuhvaćeni ovom Odlukom. Ova se odluka ne primjenjuje na visokog predstavnika za vanjske poslove i sigurnosnu politiku odnosno potpredsjednika Komisije za sastanke koje održava u svojstvu visokog predstavnika.

               (9)

               Kako bi se poštovala posebna narav dijaloga sa socijalnim partnerima, kako je predviđeno u članku 154. Ugovora o funkcioniranju Europske unije (UFEU), i posebna narav dijaloga s crkvama te svjetonazorskim i nekonfesionalnim organizacijama, kako je predviđeno u članku 17. stavku 3. UFEU-a, sastanke održane u tom kontekstu ne bi trebalo obuhvatiti ovom Odlukom.

               (10)

               U pogledu posebne uloge političkih stranaka iz članka 10. stavka 4. UEU-a te s obzirom na to da je međuinstitucijskim dogovorom između Europskog parlamenta i Europske komisije od 16. travnja 2014. o registru transparentnosti za organizacije i samozaposlene osobe koje sudjeluju u kreiranju i provedbi politika EU-a (2) utvrđeno da se registar ne primjenjuje na političke stranke, sastanke s predstavnicima političkih stranaka ne bi trebalo obuhvatiti ovom Odlukom.

               (11)

               Budući da u određenim posebnim slučajevima objava informacija o sastancima može ugroziti zaštitu života, integriteta ili privatnosti osobe, financijske, monetarne ili gospodarske politike Unije, stabilnosti tržišta ili osjetljivih poslovnih informacija, pravilne provedbe sudskih postupaka ili inspekcija, istraga, revizija ili drugih upravnih postupaka; ili zaštitu bilo kojeg drugog važnog javnog interesa na razini Unije, u tim slučajevima se te informacije ne bi smjele objavljivati.

               (12)

               U skladu s člankom 5 točkom (a) Uredbe (EZ) br. 45/2001 Europskog parlamenta i Vijeća (3), imena članova Komisije i članova njihovih kabineta koji prisustvuju sastancima s organizacijama ili samozaposlenim osobama mogu biti objavljena; ostale osobe moraju dati nedvosmislenu suglasnost.

               (13)

               Ovom se Odlukom ne dovode u pitanje dalekosežniji zahtjevi ili obveze u pogledu transparentnosti koji proizlaze iz zakonodavstva Unije ili međunarodnih sporazuma koje je sklopila Unija,

         DONIJELA JE OVU ODLUKU:
   Članak 1.
   1.   Članovi Komisije dužni su objaviti informacije o sastancima koje su oni ili članovi njihovih kabineta održali s organizacijama ili samozaposlenim osobama o pitanjima povezanima s kreiranjem i provedbom politike u Uniji, u skladu s odredbama iz ove Odluke.
   2.   Informacije za objavu obuhvaćaju datum sastanka, mjesto, ime člana Komisije i/ili člana njegova kabineta, ime organizacije ili samozaposlene osobe i predmet sastanka.
   Članak 2.
   U smislu ove Odluke primjenjuju se sljedeće definicije:

               (a)

               „sastanak” je bilateralni susret organiziran na inicijativu organizacije ili samozaposlene osobe ili člana Komisije i/ili člana njegova kabineta radi rasprave o pitanjima povezanima s kreiranjem i provedbom politike u Uniji. Susreti koji se održavaju u kontekstu upravnog postupka utvrđenoga Ugovorima ili aktima Unije, u izravnoj nadležnosti člana Komisije, te susreti samo privatne ili društvene prirode ili spontani susreti nisu obuhvaćeni ovom definicijom;

               (b)

               „organizacija ili samozaposlena osoba” organizacija je ili osoba, neovisno o njezinu pravnom statusu, koja sudjeluje u aktivnostima koje se poduzimaju u cilju izravnog ili neizravnog utjecanja na oblikovanje ili provedbu politike i postupke donošenja odluka institucija Unije, neovisno o mjestu poduzimanja tih aktivnosti i uporabljenom kanalu ili mediju komunikacije.
               Ovom definicijom nisu obuhvaćeni predstavnici ostalih institucija i tijela Unije, nacionalna, regionalna i lokalna nadležna tijela država članica i trećih zemalja ili međunarodne organizacije. Međutim njome su obuhvaćene sve udruge ili mreže uspostavljene u cilju zajedničkog predstavljanja regija ili drugih podnacionalnih tijela javne vlasti.

         Članak 3.
   1.   Ova se Odluka ne primjenjuje na sastanke održane sa socijalnim partnerima na razini Unije u kontekstu socijalnog dijaloga ili na sastanke održane u kontekstu dijaloga s crkvama, religioznim udrugama ili zajednicama te svjetonazorskim i nekonfesionalnim organizacijama.
   2.   Ova se Odluka ne primjenjuje na sastanke održane s predstavnicima političkih stranaka.
   Članak 4.
   1.   Informacije utvrđene u članku 1. stavku 2. objavljuju se u standardiziranom formatu na internetskim stranicama članova Komisije u roku od dva tjedna nakon sastanka.
   2.   Informacije se ne objavljuju ako bi se objavom mogla ugroziti zaštita jednoga od interesa iz članka 4. stavaka 1. 2. i 3. Uredbe (EZ) br. 1049/2001, osobito život, integritet ili privatnost osobe, financijska, monetarna ili gospodarska politika Unije, stabilnost tržišta ili osjetljive poslovne informacije, pravilna provedba sudskih postupaka ili inspekcija, istraga, revizija ili drugih upravnih postupaka, ili zaštita bilo kojega drugog važnog javnog interesa prepoznanoga na razini Unije.
   Članak 5.
   Imena osoba (koje djeluju u ime organizacija ili samozaposlenih osoba) ili dužnosnika Komisije (koji nisu članovi kabineta) koji prisustvuju sastancima ne objavljuju se osim ako su te osobe dale nedvosmislenu suglasnost.
   Članak 6.
   Organizacije i samozaposlene osobe obavještavaju se o tome da će informacije iz članka 1. stavka 2. biti objavljene.
   Članak 7.
   Ova Odluka stupa na snagu sljedećeg dana od dana objave u Službenom listu Europske unije.
   Primjenjuje se od 1. prosinca 2014.

      Sastavljeno u Strasbourgu 25. studenoga 2014.

            Za Komisiju

            Predsjednik

         Jean-Claude JUNCKER

      (1)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).

      (2)  SL L 277, 19.9.2014., str. 11.

      (3)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).


title: Odluka Vijeća (EU) 2016/1980 od 8. studenoga 2016. o imenovanju člana Odbora regija, kojeg je predložila Talijanska Republika

text:
               12.11.2016

               HR

               Službeni list Europske unije

               L 305/28

         ODLUKA VIJEĆA (EU) 2016/1980
   od 8. studenoga 2016.
   o imenovanju člana Odbora regija, kojeg je predložila Talijanska Republika
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog talijanske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto člana Odbora regija postalo je slobodno istekom mandata g. Alessandra PASTACCIJA,

         DONIJELO JE OVU ODLUKU:
   Članak 1.
   Sljedeća osoba imenuje se članom Odbora regija do kraja tekućeg mandata koji istječe 25. siječnja 2020.:

               —

               g. Giuseppe RINALDI, Presidente della Provincia di Rieti.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 8. studenoga 2016.

            Za Vijeće

            Predsjednik

         P. KAŽIMÍR

      (1)  Odluka Vijeća (EU) 2015/116 od 26. siječnja 2015. o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: 2004/864/EZ: Odluka Komisije od 16. prosinca 2004. o izmjeni Odluke Komisije 1999/478/EZ o obnovi Savjetodavnog odbora za ribarstvo i akvakulturu

text:
               01/Sv. 17

               HR

               Službeni list Europske unije

               81

         32004D0864

               L 370/91

               SLUŽBENI LIST EUROPSKE UNIJE

         ODLUKA KOMISIJE
   od 16. prosinca 2004.
   o izmjeni Odluke Komisije 1999/478/EZ o obnovi Savjetodavnog odbora za ribarstvo i akvakulturu
   (2004/864/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da:

               (1)

               Za Komisiju je važno prikupiti mišljenja zainteresiranih o pitanjima koja postavlja uspostava zajedničke ribarstvene politike (ZRP-a). Odlukom Komisije 71/128/EEZ (1) koja je zamijenjena Odlukom Komisije 1999/478/EZ od 14. srpnja 1999. o obnovi Savjetodavnog odbora za ribarstvo i akvakulturu (ACFA) (2), osnovan je Savjetodavni odbor u području ribarstva (ACF). Članstvo u Savjetodavnom odboru za ribarstvo i akvakulturu određeno je člankom 3. Odluke Komisije 1999/478/EZ.

               (2)

               Odlukom Komisije 1999/478/EZ uspostavljene su četiri radne skupine za pripremu mišljenja Odbora; radna skupina 2 nadležna je za akvakulturu.

               (3)

               S obzirom na brzi rast europske akvakulture posljednjih godina, primjereno je da su interesi ovog sektora bolje zastupljeni u Savjetodavnom odboru za ribarstvo i akvakulturu. Stoga bi trebalo proširiti članstvo u ovom Odboru kako bi se uključio zamjenik predsjednika radne skupine 2. Odluku 1999/478/EZ trebalo bi stoga na odgovarajući način izmijeniti,

         ODLUČUJE:
   Članak 1.
   Članak 3. Odluke 1999/478/EZ mijenja se kako slijedi:

               (a)

               prva rečenica zamjenjuje se sljedećim:
               „Odbor se sastoji od 21 člana, dalje u tekstu ‚članovi’ .”;

               (b)

               stavak 2. zamjenjuje se sljedećim:
               „2.   Sljedeće osobe su također članovi Odbora: predsjednik i potpredsjednik Odbora za dijalog u sektoru ribarstva te predsjednici i potpredsjednici radnih skupina 1., 2., 3. i 4., kako su navedene u članku 7.”

         Članak 2.
   Ova Odluka stupa na snagu trećeg dana od dana objave u Službenom listu Europske unije.

      Sastavljeno u Bruxellesu 16. prosinca 2004.

            Za Komisiju

         Joe BORG

            Član Komisije

      (1)  SL L 68, 22.3.1971., str. 18.

      (2)  SL L 187, 20.7.1999., str. 70.


title: Odluka Vijeća (ZVSP) 2016/2001 od 15. studenoga 2016. o doprinosu Unije uspostavi banke nisko obogaćenog uranija i sigurnom upravljanju njome pod nadzorom Međunarodne agencije za atomsku energiju (IAEA) u okviru Strategije EU-a za sprečavanje širenja oružja za masovno uništenje

text:
               16.11.2016

               HR

               Službeni list Europske unije

               L 308/22

         ODLUKA VIJEĆA (ZVSP) 2016/2001
   od 15. studenoga 2016.
   o doprinosu Unije uspostavi banke nisko obogaćenog uranija i sigurnom upravljanju njome pod nadzorom Međunarodne agencije za atomsku energiju (IAEA) u okviru Strategije EU-a za sprečavanje širenja oružja za masovno uništenje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Europsko vijeće usvojilo je 12. prosinca 2003. Strategiju EU-a za sprečavanje širenja oružja za masovno uništenje („Strategija”), čije poglavlje III. sadržava popis mjera za suzbijanje takvog širenja koje treba poduzeti i unutar Unije i u trećim zemljama.

               (2)

               Unija aktivno provodi Strategiju i mjere navedene u njezinu poglavlju III., posebno oslobađanjem financijskih sredstava za potporu specifičnim projektima koje provode multilateralne institucije, kao što je to Međunarodna agencija za atomsku energiju (IAEA).

               (3)

               Člankom IV. Ugovora o neširenju nuklearnog oružja (NPT) propisuje se neotuđivo pravo svih stranaka NPT-a da razvijaju istraživanja, proizvodnju i uporabu nuklearne energije u miroljubive svrhe bez diskriminacije i u skladu s člancima I. i II. NPT-a. Njime se također propisuje da se sve stranke NPT-a obvezuju surađivati u doprinošenju, pojedinačno ili zajedno s drugim državama ili međunarodnim organizacijama, daljnjem razvoju primjene nuklearne energije u miroljubive svrhe, osobito na državnim područjima država stranaka Ugovora koje ne posjeduju nuklearno oružje, uzimajući u obzir potrebe onih područja u svijetu koja se nalaze u razvoju.

               (4)

               Zemljama koje su odlučile upotrebljavati nuklearnu energiju u miroljubive svrhe može se multilateralnim pristupima nuklearnom gorivnom ciklusu osigurati alternativa razvoju nacionalnih nuklearnih gorivnih ciklusa, istodobno izbjegavajući rizike od širenja.

               (5)

               IAEA je na temelju članka III. svojeg Statuta ovlaštena za obavljanje svih operacija, uključujući nabavu nuklearnoga goriva, usluga i opreme te uspostavu vlastitih objekata i postrojenja, kako bi se olakšala praktična primjena nuklearne energije u miroljubive svrhe.

               (6)

               Inicijativa za borbu protiv nuklearnih prijetnji (Nuclear Threat Initiative, NTI), neovisna nevladina organizacija sa sjedištem u Sjedinjenim Američkim Državama, IAEA-i je u rujnu 2006. ponudila bespovratna sredstva u iznosu od 50 000 000 USD kao pomoć za stvaranje zaliha nisko obogaćenog uranija koje bi bile u vlasništvu IAEA-e i kojima bi IAEA upravljala pod uvjetom da Agencija može prikupiti dodatan iznos od 100 000 000 USD, uključujući bespovratna sredstva iz drugih država članica IAEA-e i donatora, te uspostaviti zalihe nuklearnoga goriva.

               (7)

               Vijeće je 8. prosinca 2008. usvojilo zaključke u kojima se podupire uspostava banke nuklearnoga goriva i sigurno upravljanje njome pod nadzorom IAEA-e. Također je naglasilo da Unija tom projektu planira dati doprinos u iznosu do 25 000 000 EUR kada Vijeće guvernera IAEA-e definira i odobri uvjete i modalitete za uspostavu banke. Europska komisija već je osigurala 20 000 000 EUR za nabavu nisko obogaćenog uranija.

               (8)

               Vijeće guvernera IAEA-e 3. prosinca 2010. usvojilo je Rezoluciju GOV/2010/70 kojom se odobrava uspostava IAEA-ine banke nisko obogaćenog uranija i potvrdilo da će se poslovanje IAEA-ine banke nisko obogaćenog uranija financirati isključivo izvanproračunskim doprinosima.

               (9)

               Stavkom 15. Rezolucije GOV/2010/67, pod naslovom „Sigurnost opskrbe: uspostava IAEA-ine banke nisko obogaćenog uranija za opskrbu država članica nisko obogaćenim uranijem”, predviđa se da je Agencija vlasnik nisko obogaćenog uranija pohranjenog u IAEA-inoj banci nisko obogaćenog uranija te da je nisko obogaćeni uranij pod njezinim nadzorom i u njezinu formalnom zakonitom posjedu. Agencija je odgovorna za pohranu i zaštitu materijala u svojem posjedu tako što sporazumom s državom domaćinom osigurava da je nisko obogaćen uranij zaštićen od prirodnih i drugih opasnosti, neovlaštenog uklanjanja ili preusmjeravanja, oštećenja ili uništenja, uključujući sabotaže, te nasilnog oduzimanja. Nadalje, Agencija sporazumom s državom domaćinom osigurava da se zaštitne mjere IAEA-e primjenjuju na nisko obogaćeni uranij pohranjen u IAEA-inoj banci nisko obogaćenog uranija i da država domaćin ili države domaćini primjenjuju sigurnosne standarde i mjere te mjere fizičke zaštite. Stavkom 16. Rezolucije GOV/2010/67 nadalje se predviđa da Agencija, uz odobrenje Vijeća, s državom domaćinom sklapa sporazum s državom domaćinom, sličan postojećem Sporazumu o sjedištu IAEA-e, kojim se predviđaju zaštita i sigurnost te odgovarajuće pokriće odgovornosti za objekt za skladištenje, a ujedno se njime Agenciji daju one povlastice i imuniteti koji su nužni za neovisno djelovanje IAEA-ine banke nisko obogaćenog uranija, uključujući pravo na prijevoz nisko obogaćenog uranija u IAEA-inu banku nisko obogaćenog uranija i iz nje, kako je odredila Agencija u skladu sa Statutom i sporazumom s državom domaćinom ili državama domaćinima. Nadalje, prema potrebi, dogovori o zajamčenom provozu sklapaju se s državama koje graniče s državom domaćinom.

               (10)

               U IAEA-inoj banci nisko obogaćenog uranija uskladištit će se do 60 cilindara tipa 30B koji sadržavaju standardni komercijalni nisko obogaćeni uranij heksafluorid. IAEA-ina banka nisko obogaćenog uranija bit će smještena u IAEA-inu objektu za skladištenje nisko obogaćenog uranija i njome će upravljati Metalurška tvornica Ulba (Ulba Metallurgical Plant) pod nadzorom Odbora za nuklearni i energetski nadzor i kontrolu Republike Kazahstana.

               (11)

               Sklopljen je osnovni pravni okvir između IAEA-e i države domaćina Kazahstana. Potpisan je Sporazum o provozu s Ruskom Federacijom, koji je odobrilo Vijeće guvernera IAEA-e (GOV/2015/36). Izrađen je arhitektonski projekt novog IAEA-inog objekta za skladištenje nisko obogaćenog uranija te je IAEA zaključila da on ispunjava primjenjive odredbe IAEA-inih sigurnosnih standarda i sigurnosnih smjernica. Provedena je detaljna procjena troškova novog IAEA-inog objekta za skladištenje nisko obogaćenog uranija te je ona neovisno potvrđena. Finaliziran je Sporazum o partnerstvu između IAEA-e i upravitelja objekta za skladištenje, kojim se utvrđuju uvjeti suradnje za izgradnju IAEA-inog objekta za skladištenje nisko obogaćenog uranija. IAEA trenutačno planira aktivnosti pripremajući se za nabavu nisko obogaćenog uranija.

               (12)

               Prema planu projekta i financijskom planu, kako je opisano u ažuriranom izvješću glavnog direktora IAEA-e (GOV/INF/2016/8) „Sigurnost opskrbe: uspostava IAEA-ine banke nisko obogaćenog uranija za opskrbu država članica nisko obogaćenim uranijem”, očekuje se da će ukupni trošak projekta nisko obogaćenog uranija iznositi 118 863 000 EUR,

         DONIJELO JE OVU ODLUKU:
   Članak 1.
   1.   Za potrebe neposredne i praktične provedbe određenih elemenata Strategije EU-a za sprečavanje širenja oružja za masovno uništenje Unija doprinosi uspostavi banke nisko obogaćenog uranija i sigurnom upravljanju njome pod nadzorom Međunarodne agencije za atomsku energiju („IAEA” ili „Agencija”) kako bi se smanjili sve veći rizici od širenja prouzročeni razvojem osjetljivih tehnologija nuklearnoga gorivnog ciklusa. Za pružanje potpore IAEA-inoj banci nisko obogaćenog uranija u obliku zaliha nisko obogaćenog uranija Unija poduzima aktivnosti kojima je cilj:

               (a)

               omogućiti zemljama uživanje njihovih prava iz članka IV. NPT-a, istodobno izbjegavajući rizike od širenja; i

               (b)

               služiti kao mehanizam u krajnjoj nuždi za podupiranje komercijalnog tržišta, a da se ono pritom ne narušava, u slučaju kada je opskrba države članice IAEA-e nisko obogaćenim uranijem narušena te se ne može ponovno uspostaviti na komercijalan način i u slučaju da ta država članica IAEA-e ispunjava kriterije prihvatljivosti.

         2.   Kako bi se ostvarili ciljevi iz stavka 1. Unija doprinosi uspostavi banke nisko obogaćenog uranija i sigurnom upravljanju njome pod nadzorom IAEA-e financiranjem aktivnosti povezanih sa sigurnošću, uključujući fizičku zaštitu, prijevoz, čuvanje i doprinose sigurnom upravljanju bankom nisko obogaćenog uranija. Projekt se provodi u korist svih zemalja koje su odlučile upotrebljavati nuklearnu energiju u miroljubive svrhe.
   Detaljan opis projekata naveden je u Prilogu.
   Članak 2.
   1.   Visoki predstavnik Unije za vanjske poslove i sigurnosnu politiku (VP) odgovoran je za provedbu ove Odluke.
   2.   Za tehničku provedbu projekta iz članka 1. stavka 2. nadležna je IAEA. Ona tu zadaću provodi pod nadzorom VP-a. U tu svrhu VP sklapa potrebne dogovore s IAEA-om.
   Članak 3.
   1.   Financijski referentni iznos za provedbu aktivnosti iz članka 1. stavka 2. iznosi 4 362 200 EUR.
   2.   Rashodima koji se financiraju iz iznosa utvrđenog u stavku 1. upravlja se u skladu s postupcima i pravilima koji se primjenjuju na proračun Unije.
   3.   Komisija nadzire ispravnost upravljanja rashodima iz stavka 1. U tu svrhu sklapa sporazum o financiranju s IAEA-om. Sporazumom se utvrđuje da je IAEA dužna osigurati vidljivost doprinosa Unije, u skladu s njegovom veličinom.
   4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom procesu i o datumu sklapanja sporazuma o financiranju.
   Članak 4.
   1.   VP izvješćuje Vijeće o provedbi ove Odluke na temelju redovitih izvješća koja sastavlja IAEA. Ta su izvješća IAEA-e osnova za ocjenjivanje koje provodi Vijeće.
   2.   Komisija dostavlja informacije o financijskim aspektima provedbe projekta iz članka 1. stavka 2.
   Članak 5.
   Ova Odluka stupa na snagu na dan donošenja.
   Prestaje važiti 60 mjeseci od dana sklapanja sporazuma o financiranju iz članka 3. stavka 3. Međutim, ona prestaje važiti šest mjeseci od njezina stupanja na snagu ako se sporazum o financiranju ne sklopi u tom roku.
   Članak 6.
   Ova se Odluka objavljuje u Službenom listu Europske unije.

      Sastavljeno u Bruxellesu 15. studenoga 2016.

            Za Vijeće

            Predsjednik

         I. KORČOK

      PRILOG

         Doprinos Unije uspostavi banke nisko obogaćenog uranija i sigurnom upravljanju njome pod nadzorom Međunarodne agencije za atomsku energiju (IAEA) u okviru Strategije EU-a za sprečavanje širenja oružja za masovno uništenje

      I.   UVOD
      Kontekst
      U prosincu 2010. glavni direktor IAEA-e dobio je mandat od Vijeća guvernera da započne uspostavu banke nisko obogaćenog uranija te je predstavio detaljan plan njezine uspostave i sigurnog upravljanja njome.
      IAEA je 20. prosinca 2011. potvrdila Stalnoj misiji Kazahstana pri IAEA-i da je, na temelju informacija koje je Agenciji dostavio Kazahstan u svojem „Iskazivanju interesa” te s obzirom na zahtjeve navedene u dokumentu GOV/INF/2011/7, Metalurška tvornica Ulba (Ulba Metallurgical Plant) podobna lokacija za uspostavu IAEA-ine banke nisko obogaćenog uranija.
      IAEA je između 2011. i 2016. provela nekoliko misija u Kazahstanu s ciljem procjene prostora Metalurške tvornice Ulba i nacionalnog regulatornog okvira kako bi se osiguralo da banka nisko obogaćenog uranija može ispuniti primjenjive odredbe IAEA-inih sigurnosnih standarda i sigurnosnih smjernica. Procijenjena je sigurnost prostorâ, sigurnost od potresa, pripravnost za izvanredne situacije i odgovor na njih, sigurnost i zaštita prijevoza te fizička zaštita.
      IAEA i Kazahstan 27. kolovoza 2015. potpisali su Sporazum s državom domaćinom. Tim je sporazumom Kazahstan postao država domaćin IAEA-ine banke nisko obogaćenog uranija i njime se Kazahstanu pruža pravni okvir za osiguravanje da se IAEA-inom bankom nisko obogaćenog uranija upravlja te da je se regulira u skladu sa zakonima i drugim propisima Kazahstana te primjenjivim odredbama IAEA-inih sigurnosnih standarda i sigurnosnih smjernica.
      IAEA i Metalurška tvornica Ulba 27. kolovoza 2015. potpisale su Sporazum o upravljanju objektom za skladištenje. Tim je sporazumom dogovoreno da će se u Metalurškoj tvornici Ulba nalaziti IAEA-ina banka nisko obogaćenog uranija i pružen je pravni okvir za osiguravanje da Metalurška tvornica Ulba IAEA-inom bankom nisko obogaćenog uranija rukovodi i upravlja u skladu sa svojom dozvolom, nacionalnim regulatornim okvirom i primjenjivim odredbama IAEA-inih sigurnosnih standarda i sigurnosnih smjernica.
      Usto, IAEA i Ministarstvo energetike Kazahstana potpisali su Tehnički sporazum o posebnim aranžmanima koje treba provesti za uspostavu IAEA-ine banke nisko obogaćenog uranija u Kazahstanu („Tehnički sporazum”). Tehničkim sporazumom osigurava se da svaka stranka pruža resurse potrebne za provedbu svojih aktivnosti kako bi se pravovremeno uspostavila IAEA-ina banka nisko obogaćenog uranija, uključujući aktivnosti radi usklađivanja s primjenjivim odredbama IAEA-inih sigurnosnih standarda i sigurnosnih smjernica. U okviru Tehničkog sporazuma stranke su uspostavile zajednički koordinacijski odbor radi olakšanja provedbe Tehničkog sporazuma i odobrile plan posebnih aktivnosti radi osiguravanja uspostave i rada IAEA-ine banke nisko obogaćenog uranija u skladu s primjenjivim odredbama IAEA-inih sigurnosnih standarda i sigurnosnih smjernica. Tehničkim sporazumom zahtijeva se da se aktivnosti obave u roku od dvije godine od potpisivanja pravnih dogovora, odnosno do rujna 2017.
      U studenome 2015. Metalurška tvornica Ulba počela je projektirati novi IAEA-in objekt za skladištenje nisko obogaćenog uranija u kojemu treba biti smještena IAEA-ina banka nisko obogaćenog uranija. IAEA-ina misija posjetila je Metaluršku tvornicu Ulba u razdoblju od 29. veljače do 4. ožujka 2016. kako bi ispitala napredak projekta. IAEA-ina misija ispitala je jesu li se prilikom procesa projektiranja propisno uzele u obzir primjenjive odredbe IAEA-inih sigurnosnih standarda i sigurnosnih smjernica. IAEA-ina misija prilikom ispitivanja usredotočila se na pet tehničkih područja: strukturu zgrade, sigurnosnu analizu, zaštitu od radijacije, pripravnost za izvanredne situacije i odgovor na njih te nuklearnu sigurnost. Ispitivanje predloženog arhitektonskog rješenja i relevantne popratne dokumentacije dovelo je do općeg zaključka da su tim rješenjem pružene odgovarajuće mjere za osiguravanje nuklearne sigurnosti i sigurnosnih smjernica.
      Nakon što je arhitektonsko rješenje dovršeno i nakon što ga je IAEA ispitala IAEA i Metalurška tvornica Ulba u svibnju 2016. potpisale su sporazum o partnerstvu. Tim sporazumom predviđeni su tehnički i financijski uvjeti za uspostavu IAEA-inog objekta za skladištenje nisko obogaćenog uranija. To je važan korak u uspostavi IAEA-ine banke nisko obogaćenog uranija.
      U svibnju 2016. Vijeće guvernera je u izvješću GOV/INF/2016/8 istaknulo da je postignut značajan napredak. Njime je ujedno predviđen prvi osnovni sveobuhvatni plan projekta i financijski plan.
      Dokumentom Vijeća guvernera GOV/2010/67 glavni direktor IAEA-e ovlašten je za uspostavu IAEA-ine banke nisko obogaćenog uranija te se zahtijeva da se troškovi (uključujući troškove ljudskih resursa) povezani s uspostavom i radom IAEA-ine banke nisko obogaćenog uranija moraju financirati isključivo izvanproračunskim dobrovoljnim doprinosima i da oni ne smiju utjecati na redovni proračun IAEA-e. U tu svrhu projekt IAEA-ine banke nisko obogaćenog uranija nadoknađuje troškove raznih odjela IAEA-e za tehnički doprinos i potporu pruženu stručnjacima i specijalistima koji rade na projektu upotrebom sporazumâ na razini službe. Ti sporazumi, kojima se definiraju usluge koje odjeli trebaju pružiti u pogledu projekta radi izvršavanja plana projekta (uključujući plan posebnih aktivnosti) te troškovi za razinu podrške koju pruža pojedini odjel, finalizirani su i o njima su postignuti dogovori u ožujku 2016.
      Od 1. travnja 2016. određeni broj država članica, Komisija, Inicijativa za borbu protiv nuklearnih prijetnji i Svjetski institut za nuklearni prijevoz (World Nuclear Transport Institute) obećali su sredstva u iznosu od otprilike 124 900 000 USD i 25 000 000 EUR, a doprinosi koje je Agencija primila od tog datuma iznosili su 124 900 000 USD i 20 000 000 EUR. Financijske doprinose pružili su Inicijativa za borbu protiv nuklearnih prijetnji (50 000 000 USD), SAD (50 000 000 USD), UAE (10 000 000 USD), Norveška (5 000 000 USD), Kuvajt (10 000 000 USD), Svjetski institut za nuklearni prijevoz (10 000 EUR) i Kazahstan (400 000 USD). Iznos od 20 000 000 EUR koji je donirala Komisija namijenjen je kupnji nisko obogaćenog uranija za IAEA-inu banku nisko obogaćenog uranija, a do 5 000 000 EUR obećano je za nadogradnje povezane sa sigurnošću. Sredstva za nadogradnje povezane sa sigurnošću (do 5 000 000 EUR) podliježu ovom Prilogu.
      Sljedeće ključne etape za IAEA-inu banku nisko obogaćenog uranija su:

                  (a)

                  dovršetak uspostave IAEA-inog objekta za skladištenje nisko obogaćenog uranija, uključujući dovršetak izgradnje; potvrda da zgrada i oprema odgovaraju namjeni projekta i primjenjivim zaštitnim i sigurnosnim odredbama;

                  (b)

                  dogovor s Metalurškom tvornicom Ulba o programu upravljanja cilindrima kako bi se osigurala dugoročna sigurnost i zaštita cilindara te njihova spremnost za prijevoz;

                  (c)

                  puštanje objekta u pogon;

                  (d)

                  nabava IAEA-inog nisko obogaćenog uranija i njegov prijevoz u objekt za skladištenje;

                  (e)

                  početak rada.

            Ciljevi projekta
      Doprinijeti uspostavi IAEA-ine banke nisko obogaćenog uranija i sigurnom upravljanju njome, osobito osiguravanjem visokih razina sigurnosti i zaštite tijekom prijevoza i skladištenja, u skladu s IAEA-inim sigurnosnim standardima i sigurnosnim smjernicama.
      Koristi
      Ostvarit će se sljedeće koristi:

                  (a)

                  sigurno jačanje sigurnosti opskrbe nuklearnim gorivom; i

                  (b)

                  pružanje pomoći IAEA-i u osiguravanju sigurnosti i zaštite prijevoza nisko obogaćenog uranija od nabave do isporuke kao i tijekom skladištenja u prostorima banke nisko obogaćenog uranija.

            II.   OPIS AKTIVNOSTI
      Banka nisko obogaćenog uranija
      IAEA-ina banka nisko obogaćenog uranija sastojat će se od fizičke zalihe od otprilike 90 tona nisko obogaćenog uranija, količine potrebne za jedno početno punjenje suvremenog reaktora na laku vodu (što je jednako približno trima ponovnim punjenjima jezgre) za proizvodnju električne energije, te potrebne opreme i usluga. Vlasnik zalihe bit će IAEA. IAEA-ina banka nisko obogaćenog uranija radit će u skladu s određenim nediskriminirajućim kriterijima za isporuku nisko obogaćenog uranija zemlji primateljici. Ti su kriteriji u potpunosti usklađeni sa Statutom IAEA-e i odobrilo ih je Vijeće guvernera. Nuklearno postrojenje koje upotrebljava nisko obogaćeni uranij mora biti obuhvaćeno sporazumom o zaštitnim mjerama s IAEA-om i u potpunosti usklađeno s tim sporazumom.
      Potpora Unije
      Unija će pružiti potporu IAEA-inoj banci nisko obogaćenog uranija upotpunjujući je putem različitih instrumenata. Već je 2011. pružen financijski doprinos iz Instrumenta za stabilnost u iznosu od 20 000 000 EUR za nabavu nisko obogaćenog uranija.
      Ovom Odlukom doprinijet će se sigurnom radu IAEA-ine banke nisko obogaćenog uranija i upravljanju njome. Relevantne aktivnosti koje je predvidjela IAEA i kojima će se financijski doprinijeti ovom Odlukom mogu uključivati:
      1.   Podupiranje sigurne uspostave objekta za skladištenje 90 tona nisko obogaćenog uranija
      Ovom točkom obuhvaćeni su troškovi provedbe aktivnosti plana projekta, uključujući plan posebnih aktivnosti za 2017. i daljnje aktivnosti u 2018. Plan posebnih aktivnosti, o kojem su se dogovorili IAEA, Metalurška tvornica Ulba i Odbor za nuklearni i energetski nadzor i kontrolu Kazahstana, jest popis aktivnosti koje su smatrane potrebnima za nadogradnju objekata, opreme, procedura i praksi kako bi se osiguralo da će se IAEA-ina banka nisko obogaćenog uranija uspostaviti, pohraniti, voditi i zaštititi u skladu s relevantnim odredbama IAEA-inih sigurnosnih standarda i sigurnosnih smjernica. Te aktivnosti razvijene su na temelju više procjena provedenih od 2012. do 2016. Osobito, u siječnju 2016. misija Agencije utvrdila je da će biti potrebna i dodatna vanjska oprema kako bi se omogućilo da se objektom za skladištenje upravlja u skladu s IAEA-inim standardima u pogledu pripravnosti na izvanredne situacije i odgovora na njih.
      Aktivnosti uključuju razvijanje procedura za sigurne operacije, nabavu opreme za osiguravanje pripravnosti na izvanredne situacije i odgovora na njih te za zaštitu od zračenja i pružanje povezanog osposobljavanja; organiziranje radionica o temama povezanima sa sigurnošću relevantnima za IAEA-inu banku nisko obogaćenog uranija (npr. kultura nuklearne sigurnosti); osiguranje provođenja vježbi za izvanredne situacije u objektu; i daljnje aktivnosti procjene kako bi se potvrdila usklađenost nadogradnji s relevantnim IAEA-inim sigurnosnim standardima i sigurnosnim smjernicama prije puštanja u pogon.
      Nisko obogaćeni uranij bit će pohranjen u IAEA-in objekt za skladištenje nisko obogaćenog uranija tek kad se IAEA uvjeri da je IAEA-ina banka nisko obogaćenog uranija uspostavljena i da je usklađena s primjenjivim odredbama IAEA-inih sigurnosnih standarda i sigurnosnih smjernica. Stoga će IAEA provesti misiju potvrđivanja, planiranu za ljeto 2017., kako bi potvrdila da izgrađena zgrada i njezina ključna oprema odgovaraju namjeni projekta i da je uvedena puna infrastruktura potrebna za ispunjavanje primjenjivih odredaba o sigurnosti i zaštiti.
      Tijekom razdoblja od dvije godine proračunom će se pokrivati troškovi planiranja, izvršavanja, potpore i izvješćivanja u pogledu plana projekta i plana posebnih aktivnosti, kao i troškovi ljudskih resursa IAEA-e za osiguravanje da se, u skladu s mandatom projekta IAEA-ine banke nisko obogaćenog uranija, ne upotrebljavaju sredstva iz redovnog proračuna.
      2.   Osiguravanje sigurnog prijevoza 90 tona nisko obogaćenog uranija
      Očekuje se da će 90 tona nisko obogaćenog uranija biti prevezeno iz postrojenja jednog ili više prodavača u Metaluršku tvornicu Ulba u Oskemenu u Kazahstanu gdje će se nalaziti IAEA-ina banka nisko obogaćenog uranija. Pošiljke nisko obogaćenog uranija koje se kreću preko raznih državnih područja moraju ispunjavati sve zahtjeve u pogledu dokumentacije, osiguranja, odobrenja za provoz i označivanja, uključujući zahtjeve država u pogledu fizičke zaštite koji se nalaze u relevantnim konvencijama i preporukama razvijenima pod okriljem IAEA-e, te sigurnosne zahtjeve Međunarodne pomorske organizacije (IMO). Rashodi povezani s prijevozom nisko obogaćenog uranija ovisit će o tome gdje se prodavač nisko obogaćenog uranija nalazi i o udaljenostima koje se pomorskim i kopnenim prijevozom moraju prijeći od prodavača do Metalurške tvornice Ulba u Kazahstanu te o broju luka pristajanja i prelazaka granica potrebnih da bi se izvršila dostava. Ovom točkom obuhvaćeni su razvoj tehničkih specifikacija sa službenicima IAEA-e i specijalistički doprinos vanjskih stručnjaka; planiranje i nadzor prijevoza; osiguranje; zakup plovila za pomorski prijevoz radi veće sigurnosti; savjetovanje o procjeni rizika u pogledu sigurnosti prijevozne rute i planiranju; kao i zaštita tijekom pomorskog prijevoza, u lukama pristajanja i na mjestima provoza.
      3.   Osiguravanje dugoročnog skladištenja 90 tona nisko obogaćenog uranija
      Nisko obogaćeni uranij nalazit će se u namjenskom objektu za skladištenje u prostorima Metalurške tvornice Ulba u Oskemenu u Kazahstanu. IAEA-in nisko obogaćeni uranij bit će pohranjen u cilindrima tipa 30B. Upravitelj skladišta će u ime IAEA-e biti odgovoran za skladištenje i zaštitu nisko obogaćenog uranija, u skladu s IAEA-inim sigurnosnim standardima i sigurnosnim smjernicama. To uključuje nabavu cilindara tipa 30B kojima će se omogućiti fizički sigurno skladištenje nisko obogaćenog uranija. Sigurnosne studije pokazuju da ti spremnici omogućuju stabilno i sigurno skladištenje do 50 godina. Osim što pružaju sigurnost, debljina stijenki cilindara i cjelokupan dizajn cilindara doprinose fizičkoj zaštiti od sabotaže i krađe.
      Ključna aktivnost u osiguravanju dugoročnog skladištenja nisko obogaćenog uranija jest provedba programa upravljanja cilindrima, uključujući rutinske preglede i ponovne certifikacije pohranjenih cilindara tipa 30B u pogledu usklađenosti s normom ISO 7195 kao i osiguravanje da su spremni za prijevoz u države članice. To zahtijeva nabavu usluga ovlaštenih inspektora za ponovnu certifikaciju cilindara kao i usluga osoblja Metalurške tvornice Ulba za pružanje podrške prilikom testiranja.
      Osim toga, tijekom dugoročnog skladištenja IAEA-inog nisko obogaćenog uranija IAEA će poduzimati aktivnosti rutinskog i ad hoc nadziranja, uključujući primanje, preispitivanje i provjeru godišnjih izvješća Metalurške tvornice Ulba. To će uključivati godišnje sastanke s osobljem Metalurške tvornice Ulba kako bi se preispitale aktivnosti zaštite i sigurnosti povezane s IAEA-inom bankom nisko obogaćenog uranija kao i druge vrste misija u Metaluršku tvornicu Ulba kako bi se osiguralo da se relevantne odredbe IAEA-inih sigurnosnih standarda i sigurnosnih smjernica i dalje primjenjuju na IAEA-inu banku nisko obogaćenog uranija.
      Ovom će se točkom obuhvaćati razdoblje od pet godina.
      III.   TRAJANJE
      Procijenjeno trajanje razdoblja provedbe projekta jest 60 mjeseci počevši od potpisivanja sporazuma o financiranju iz članka 3.
      IV.   KORISNICI
      Korisnici projekta iz ove Odluke su sve prihvatljive države primateljice usluga IAEA-ine banke nisko obogaćenog uranija koje ispunjavaju uvjete za pristup banci nisko obogaćenog uranija kako ih je odredilo Vijeće guvernera IAEA-e.
      V.   PROVEDBENI SUBJEKT
      IAEA će biti zadužena za tehničku provedbu projekta, kako je gore opisano, a nadzirat će je VP. Projekt će izravno provoditi osoblje IAEA-e, stručnjaci iz drugih nacionalnih tijela za nuklearna pitanja i ugovorni izvođači. U slučaju ugovornih izvođača, nabava bilo kakve robe, radova ili usluga od strane IAEA-e u kontekstu ove Odluke izvršavat će se u skladu sa sporazumom o financiranju koji Komisija treba sklopiti s IAEA-om.
      VI.   IZVJEŠĆIVANJE
      Provedbeni subjekt će pripremiti:

                  (a)

                  redovita izvješća o provedbi projekta;

                  (b)

                  završno izvješće, najkasnije dva mjeseca od završetka provedbe projekta.

            Izvješća će se slati VP-u.


title: 2005/206/EZ: Odluka Vijeća od 28. veljače 2005. o potpisivanju i privremenoj primjeni Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji

text:
               11/Sv. 115

               HR

               Službeni list Europske unije

               285

         32005D0206

               L 068/32

               SLUŽBENI LIST EUROPSKE UNIJE

         ODLUKA VIJEĆA
   od 28. veljače 2005.
   o potpisivanju i privremenoj primjeni Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji
   (2005/206/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310., u vezi s prvim podstavkom, drugom rečenicom članka 300. stavka 2.,
   uzimajući u obzir Akt o pristupanju iz 2003., a posebno njegov članak 6. stavak 2.,
   uzimajući u obzir prijedlog Komisije,
   budući da:

               (1)

               Dana 26. travnja 2004. Vijeće je ovlastilo Komisiju da u ime Europske zajednice i njezinih država članica pregovara s Republikom Južnom Afrikom o Dodatnom protokolu uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane (1), uzimajući u obzir pristupanje deset novih članica Europskoj uniji.

               (2)

               Ti pregovori zaključeni su na zadovoljstvo Komisije.

               (3)

               Dodatni protokol o kojem se pregovaralo s Republikom Južnom Afrikom predviđa u članku 10. stavku 2. privremenu primjenu Dodatnog protokola prije njegovog stupanja na snagu.

               (4)

               Podložno njegovom sklapanju, Dodatni protokol treba potpisati u ime Zajednice i primijeniti na privremenoj osnovi,

         ODLUČILO JE:
   Članak 1.
   Predsjednik Vijeća ovim se ovlašćuje da se odredi osobu(-e) ovlaštenu(-e) za potpisivanje, u ime Zajednice i njezinih država članica, Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji.
   Tekst Dodatnog protokola priložen je ovoj Odluci.
   Članak 2.
   Dodatni protokol privremeno se primjenjuje podložno njegovom sklapanju.

      Sastavljeno u Bruxellesu 28. veljače 2005.

            Za Vijeće

            Predsjednik

         F. BODEN

      (1)  SL L 127, 29.4.2004., str. 109.


title: 2007/611/EZ: Odluka Vijeća od 23. srpnja 2007. o potpisivanju i privremenoj primjeni Drugog dodatnog protokola uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, kako bi se uzelo u obzir pristupanje Republike Bugarske i Rumunjske Europskoj uniji

text:
               11/Sv. 035

               HR

               Službeni list Europske unije

               137

         32007D0611

               L 251/1

               SLUŽBENI LIST EUROPSKE UNIJE

               23.07.2007.

      ODLUKA VIJEĆA

   od 23. srpnja 2007.
   o potpisivanju i privremenoj primjeni Drugog dodatnog protokola uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, kako bi se uzelo u obzir pristupanje Republike Bugarske i Rumunjske Europskoj uniji
   (2007/611/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310. u vezi s člankom 300. stavkom 2. prvim podstavkom prvom i drugom rečenicom Ugovora,
   uzimajući u obzir Ugovor o pristupanju Republike Bugarske i Rumunjske, a posebno njegov članak 4. stavak 3.,
   uzimajući u obzir Akt o pristupanju Republike Bugarske i Rumunjske, a posebno njegov članak 6. stavak 2.,
   uzimajući u obzir prijedlog Komisije,
   budući da:

               (1)

               Vijeće je 23. listopada 2006. ovlastilo Komisiju da u ime Europske zajednice i njezinih država članica pregovara s Republikom Čileom o Drugom dodatnom protokolu uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, kako bi se uzelo u obzir pristupanje Republike Bugarske i Rumunjske Europskoj uniji.

               (2)

               Ti su pregovori zaključeni, a Drugi dodatni protokol parafiran je 26. ožujka 2007.

               (3)

               Podložno njegovom zaključivanju na kasniji datum, Drugi dodatni protokol trebalo bi potpisati u ime Zajednice i država članica te odobriti privremenu primjenu nekih od njegovih odredbi,

         ODLUČILO JE:
   Jedini članak
   1.   Ovime se ovlašćuje predsjednik Vijeća da odredi osobu/osobe ovlaštene potpisati Drugi dodatni protokol uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, kako bi se uzelo u obzir pristupanje Republike Bugarske i Rumunjske Europskoj uniji.
   Tekst Drugog dodatnog protokola priložen je ovoj Odluci.
   2.   Članci 2., 3., 4. i 9. Drugog dodatnog protokola privremeno se primjenjuju do njegova stupanja na snagu.

      Sastavljeno u Bruxellesu 23. srpnja 2007.

            Za Vijeće

            Predsjednik

         L. AMADO


title: 93/72/EEZ: Odluka Komisije od 23. prosinca 1992. o osnivanju Savjetodavnog odbora za koordinaciju u području unutarnjeg tržišta

text:
               01/Sv. 002

               HR

               Službeni list Europske unije

               30

         31993D0072

               L 026/18

               SLUŽBENI LIST EUROPSKE UNIJE

               23.12.1992.

      ODLUKA KOMISIJE

   od 23. prosinca 1992.
   o osnivanju Savjetodavnog odbora za koordinaciju u području unutarnjeg tržišta
   (93/72/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   budući da članak 8.a Ugovora o osnivanju Europske ekonomske zajednice predviđa postupno osnivanje unutarnjeg tržišta koje obuhvaća područje bez unutarnjih granica u kojem je omogućeno slobodno kretanje robe, osoba, usluga i kapitala tijekom razdoblja koje istječe 31. prosinca 1992.;
   budući da je Vijeće već usvojilo neke mjere za rješavanje potencijalnih praktičnih problema koji bi se mogli pojaviti nakon ukidanja tih graničnih kontrola; budući da su same države članice također poduzele neke mjere;
   budući da ostvarivanje unutarnjeg tržišta kao područja bez unutarnjih granica zahtijeva blisku i učinkovitu suradnju između država članica i Komisije;
   budući da Rezolucija Vijeća od 7. prosinca 1992. o uspješnom djelovanju jedinstvenog tržišta poziva države članice i Komisiju na razmatranje potrebe za osnaženom suradnjom radi rješavanja svih praktičnih problema koji mogu nastati;
   budući da postojeće mjere Zajednice u nekim sektorima već predviđaju odredbe o obavještavanju Komisije i/ili razmjeni informacija između država članica i Komisije;
   budući da te obveze obavještavanja i ti sustavi za razmjenu informacija ne obuhvaćaju sve sektore u kojima je neophodna bliska i učinkovita suradnja između država članica i Komisije pri uspostavi unutarnjeg tržišta kako bi se riješili potencijalni praktični problemi posebice u ranoj fazi;
   budući da je stoga poželjno da odbor predstavnika država članica savjetuje Komisiju o pitanjima koja zahtijevaju blisku i učinkovitu suradnju radi rješavanja praktičnih problema koji zahtijevaju hitnu pozornost,
   ODLUČILA JE:
   Članak 1.
   1.   Pri Komisiji se osniva Savjetodavni odbor za koordinaciju u području unutarnjeg tržišta, dalje u tekstu „Odbor”.
   2.   Odbor se sastoji od dva predstavnika svake države članice i njime predsjeda predstavnik Komisije.
   Članak 2.
   1.   Komisija se može savjetovati s Odborom o svakom praktičnom problemu koji bi mogao nastati nakon 1. siječnja 1993. u vezi s djelovanjem unutarnjeg tržišta, osim onih koji su obuhvaćeni mjerama poduzetim u skladu s postupcima za obavještavanje Komisije i/ili razmjenu informacija između država članica i Komisije, koji su određeni u bilo kojoj drugoj primjenjivoj mjeri Zajednice ili su utvrđeni unutar postojećeg okvira za praktičnu suradnju između Komisije i država članica.
   2.   Član Odbora može zatražiti od Komisije da se savjetuje s Odborom o bilo kojem pitanju koje je u nadležnosti Odbora.
   Članak 3.
   Mogu se osnivati radne skupine radi olakšanja rada Komisije.
   Članak 4.
   1.   Službe Komisije pružaju Odboru usluge tajništva.
   2.   Predsjednik može pozvati bilo koju osobu koja se ističe posebnom stručnošću u nekom pitanju s dnevnog reda da kao stručnjak sudjeluje u raspravi. Stručnjaci sudjeluju u raspravi samo u vezi s pitanjem radi kojeg su pozvani na sudjelovanje.
   3.   Predstavnici odgovarajućih službi Komisije sudjeluju na sastancima Odbora i njegovih radnih skupina.
   4.   Komisija saziva Odbor koji se sastaje u sjedištu Komisije.
   Članak 5.
   1.   Odbor raspravlja o pitanjima za koja je Komisija zatražila mišljenje. Odbor ne glasuje.
   2.   Komisija može, kada zatraži mišljenje Odbora, zadati vremenski rok unutar kojeg se mora dati takvo mišljenje.
   3.   Mišljenja koja izraze predstavnici država članica unose se u zapisnik.
   Članak 6.
   Ne dovodeći u pitanje odredbe članka 214. Ugovora, kada Komisija obavijesti Odbor da je zatraženo mišljenje ili postavljeno pitanje predmet povjerljive prirode, članovi Odbora i, po potrebi, stručnjaci iz članka 4. stavka 2. ne smiju otkrivati informacije koje su saznali tijekom rada Odbora ili njegovih radnih skupina.
   Članak 7.
   Ova Odluka stupa na snagu 1. siječnja 1993.

      Sastavljeno u Bruxellesu 23. prosinca 1992.

            Za Komisiju

         Martin BANGEMANN

            Potpredsjednik


title: Odluka Vijeća 2010/330/ZVSP od 14. lipnja 2010. o Integriranoj misiji Europske unije za uspostavu vladavine prava u Iraku, EUJUST LEX-IRAQ

text:
               18/Sv. 12

               HR

               Službeni list Europske unije

               113

         32010D0330

               L 149/12

               SLUŽBENI LIST EUROPSKE UNIJE

         ODLUKA VIJEĆA 2010/330/ZVSP
   od 14. lipnja 2010.
   o Integriranoj misiji Europske unije za uspostavu vladavine prava u Iraku, EUJUST LEX-IRAQ
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. i članak 43. stavak 2.,
   budući da:

               (1)

               Vijeće je 7. ožujka 2005. donijelo Zajedničku akciju 2005/190/ZVSP o Integriranoj misiji Europske unije za uspostavu vladavine prava u Iraku, EUJUST LEX (1). Ta Zajednička akcija, kako je naknadno izmijenjena i produljena, prestala je važiti 30. lipnja 2009.

               (2)

               Politički i sigurnosni odbor (PSO) pristao je 24. ožujka 2009. produljiti EUJUST LEX za dodatnih 12 mjeseci do 30. lipnja 2010. Tijekom tog razdoblja EUJUST LEX bi, pored svoje redovne djelatnosti, trebao provoditi pilot fazu uključujući aktivnosti u Iraku.

               (3)

               PSO je 21. ožujka 2010. pristao produljiti EUJUST LEX-IRAQ za dodatnih 24 mjeseci do 30. lipnja 2012. Tijekom tog razdoblja EUJUST LEX-IRAQ treba postupno prenositi svoje aktivnosti i odgovarajuće strukture u Irak i usredotočiti se na specijalizirano osposobljavanje, održavajući aktivnosti izvan zemlje.

               (4)

               Mandat misije provodi se u sigurnosnom okruženju koje se može pogoršati i ugroziti ciljeve zajedničke vanjske i sigurnosne politike kako je utvrđeno člankom 21. Ugovora o Europskoj uniji.

               (5)

               Zapovjedna i nadzorna struktura Misije ne bi trebala dovoditi u pitanje ugovornu obvezu voditelja Misije prema Komisiji za provedbu proračuna Misije,

         DONIJELO JE OVU ODLUKU:
   Članak 1.
   Misija
   1.   Integrirana misija Europske unije za uspostavu vladavine prava u Iraku, uspostavljena Zajedničkom akcijom 2005/190/ZVSP („EUJUST LEX-IRAQ” ili „Misija”), nastavlja se od 1. srpnja 2010.
   2.   EUJUST LEX-IRAQ djeluje u skladu s ciljevima i ostalim odredbama sadržanima u zadaćama misije određenima člankom 2.
   Članak 2.
   Zadaće misije
   1.   EUJUST LEX-IRAQ i dalje ispunjava potrebe kaznenopravnog sustava u Iraku osiguravajući osposobljavanje za službenike visokog i srednjeg upravljačkog stupnja i službenike koji rade u području kaznenih istraga. Cilj tog osposobljavanja je poboljšanje sposobnosti, usklađivanja i suradnje različnih sastavnica kaznenopravnog sustava u Iraku.
   2.   EUJUST LEX-IRAQ promiče bližu suradnju različitih činioca u iračkom kaznenopravnom sustavu i jača upravljačke sposobnosti viših i perspektivnih službenika prvenstveno iz policije, sudstva i kaznionica te poboljšava vještine i postupke u kaznenim istragama uz puno poštovanje vladavine prava i ljudskih prava.
   3.   EUJUST LEX-IRAQ, kada to dopuštaju sigurnosni uvjeti i resursi, nastavlja osiguravati aktivnosti strateškog mentorstva i savjetovanja na temelju provjerenih iračkih potreba i uzimajući u obzir ostalu međunarodnu prisutnost i dodanu vrijednost Unije u tom području.
   4.   Aktivnosti osposobljavanja održavaju se u Iraku i u regiji, kao i u Uniji. EUJUST LEX-IRAQ ima urede u Bruxellesu i Bagdadu, uključujući antenu u Basri koja je pripremljena za moguće otvorenje ureda, podložno odgovarajućoj odluci u tu svrhu. EUJUST LEX-IRAQ također ima ured u Erbilu (regija Kurdistan). Uzimajući u obzir razvoj stanja u Iraku tijekom provedbe ovog novog mandata, voditelj misije i većina njezinog osoblja seli se iz Bruxellesa u Irak i upućuju se u Bagdad u najkraćem roku čim to stanje dozvoli.
   5.   Uzimajući u obzir daljnje razvoje sigurnosnih uvjeta u Iraku i rezultat aktivnosti Misije u Iraku, Vijeće provjerava rezultate ovog novog mandata i odlučuje o budućnosti Misije nakon 30. lipnja 2012.
   6.   Tijekom Misije razvija se učinkovito strateško i tehničko partnerstvo s iračkom stranom, posebno u odnosu na pripremanje programa osposobljavanja u fazi planiranja. Aktivnosti misije EUJUST LEX-IRAQ trebaju zadržati uravnoteženo predstavništvo stanovništva Iraka, na temelju ljudskih prava i jednakosti spolova. Sudionici i dalje moraju moći prisustvovati odgovarajućim aktivnostima u zemlji, bez obzira na to gdje se održavaju. Također je potrebno usklađivanje za odabir, sigurnosnu provjeru, ocjenjivanje, praćenje i usklađivanje osoblja koje prisustvuje osposobljavanju kako bi Iračani mogli sve bolje sami preuzimati te zadaće. Tijekom faze planiranja i provedbe također postoji potreba za bliskom koordinacijom između misije EUJUST LEX-IRAQ i država članica koje osiguravaju osposobljavanje. To uključuje uključenost diplomatskih misija odgovarajućih država članica u Iraku i vezu s tim državama članicama koje imaju trenutačno iskustvo u osiguravanju osposobljavanja odgovarajućeg za Misiju.
   7.   Misija EUJUST LEX-IRAQ neovisna je i različita, ali dopunjuje i donosi dodanu vrijednost naporima Vlade Iraka i međunarodnoj zajednici, posebno onih Ujedinjenih naroda (UN) i Sjedinjenih Američkih Država. Također razvija sinergije s odgovarajućim aktivnostima Unije i država članica. EUJUST LEX-IRAQ u tom se kontekstu povezuje s odgovarajućim iračkim vlastima i produbljuje suradnju te izbjegava udvostručenje s međunarodnim dionicima koji već djeluju u zemlji kao i s državama članicama koje trenutačno provode projekte osposobljavanja u Iraku.
   Članak 3.
   Struktura
   EUJUST LEX-IRAQ ima svoje urede u Bruxellesu i Iraku te načelno ima sljedeću strukturu:

               (a)

               voditelj misije;

               (b)

               ured za usklađivanje u Bruxellesu;

               (c)

               ured u Bagdadu s antenom u Basri;

               (d)

               ured u Erbilu (regiji Kurdistan);

               (e)

               objekti za osposobljavanje, voditelji osposobljavanja i stručnjaci koje osiguravaju države članice i usklađuje EUJUST LEX-IRAQ.

         Ti se elementi razvijaju u Konceptu operacija (CONOPS) i Planu operacije (OPLAN).
   Članak 4.
   Zapovjednik civilne operacije
   1.   Direktor sposobnosti planiranja i vođenja civilnih operacija ujedno je i zapovjednik civilne operacije za EUJUST LEX-IRAQ.
   2.   Zapovjednik civilne operacije, u okviru političkog nadzora i strateškog vođenja Političkog i sigurnosnog odbora (PSO) i sveukupne ovlasti visokog predstavnika Unije za vanjske poslove i sigurnosnu politiku (VP), na strateškoj razini izvršava zapovjedništvo i nadzor nad misijom EUJUST LEX-IRAQ.
   3.   Zapovjednik civilne operacije osigurava ispravnu i učinkovitu provedbu odluka Vijeća i odluka PSO-a, između ostalog izdajući voditelju misije upute na strateškoj razini.
   4.   Sveukupno upućeno osoblje ostaje pod punim zapovjedništvom nacionalnih tijela države koja ih šalje ili institucije Unije. Nacionalna tijela prenose operativni nadzor (OPCON) nad vlastitim osobljem, timovima i jedinicama na zapovjednika civilne operacije.
   5.   Zapovjednik civilne operacije ima punu odgovornost osigurati pravilno izvršenje obveza Unije.
   Članak 5.
   Voditelj misije
   1.   Voditelj misije na terenu preuzima odgovornost za Misiju i obavlja zapovjedništvo i nadzor nad Misijom.
   2.   Voditelj misije obavlja zapovjedništvo i nadzor nad osobljem, timovima i jedinicama iz država koje ih šalju, kako ih je uputio zapovjednik civilne operacije, zajedno s upravnom i logističkom odgovornošću, uključujući za imovinu, izvore i podatke koji su stavljeni na raspolaganje Misiji.
   3.   Voditelj misije daje upute sveukupnom osoblju Misije, uključujući ured za usklađivanje u Bruxellesu, urede u Erbilu i Bagdadu te antenu u Basri, radi učinkovitog vođenja misije EUJUST LEX-IRAQ, preuzimajući na sebe usklađivanje i svakodnevno upravljanje i slijedeći upute zapovjednika civilne operacije na strateškoj razini.
   4.   Voditelj misije odgovoran je za provedbu proračuna Misije. U tu svrhu voditelj misije s Komisijom potpisuje ugovor.
   5.   Voditelj misije odgovoran je za disciplinski nadzor nad osobljem. U odnosu na upućeno osoblje, disciplinski postupak provodi dotično nacionalno tijelo ili institucija Unije.
   6.   Voditelj misije predstavlja EUJUST LEX-IRAQ i osigurava odgovarajuću vidljivost Misije.
   Članak 6.
   Osoblje
   1.   Broj i nadležnost osoblja misije EUJUST LEX-IRAQ u skladu su sa zadaćama misije određenima u članku 2. i strukturom određenom u članku 3.
   2.   EUJUST LEX-IRAQ prvenstveno se sastoji od osoblja koje upućuju države članice ili institucije Unije.
   3.   Svaka država članica ili institucija Unije snosi troškove povezane sa svakim osobljem koje upućuje, uključujući putne troškove u mjesto razmještanja i iz mjesta razmještanja, plaće, troškove liječenja i druge naknade osim primjenjivih dnevnica te naknade povezane s teškim uvjetima i rizicima.
   4.   EUJUST LEX-IRAQ također može zapošljavati, ako je potrebno, međunarodno i lokalno osoblje na temelju ugovora ako osoblje koje su uputile države članice ne može osigurati potrebne funkcije.
   5.   Sveukupno osoblje izvršava svoje obveze i djeluje u interesu Misije. Sveukupno osoblje poštuje sigurnosna načela i minimalne norme uspostavljene Odlukom Vijeća 2001/264/EZ od 19. ožujka 2001. o usvajanju propisa Vijeća o sigurnosti (2).
   Članak 7.
   Status osoblja
   1.   Status osoblja misije EUJUST LEX-IRAQ, uključujući, prema potrebi, povlastice, imunitete i dodatna jamstva potrebna za dovršetak i neometano funkcioniranje misije EUJUST LEX-IRAQ, utvrđuje se sporazumom u skladu s postupkom utvrđenim člankom 37. Ugovora o Europskoj uniji.
   2.   Država ili institucija Unije koja je uputila člana osoblja odgovorna je za svaki zahtjev povezan s upućivanjem koji dolazi od člana osoblja ili je povezan s članom osoblja. Predmetna država ili institucija Unije odgovorna je za pokretanje svakog postupka protiv upućene osobe.
   Članak 8.
   Zapovjedni lanac
   1.   EUJUST LEX-IRAQ, kao operacija za upravljanje krizama, ima jedinstven zapovjedni lanac.
   2.   PSO, u okviru odgovornosti Vijeća i VP-a, obavlja politički nadzor i strateško usmjeravanje misije EUJUST LEX-IRAQ.
   3.   Zapovjednik civilne operacije, u okviru političkog nadzora i strateškog usmjeravanja PSO-a te ukupnih ovlasti VP-a, zapovjednik je misije EUJUST LEX-IRAQ na strateškoj razini i, kao takav, izdaje voditelju misije upute i daje mu savjete i tehničku potporu.
   4.   Zapovjednik civilne operacije izvješćuje Vijeće putem VP-a.
   5.   Voditelj misije provodi zapovjedništvo i nadzor nad misijom EUJUST LEX-IRAQ na terenu i izravno odgovara zapovjedniku civilne operacije.
   Članak 9.
   Politički nadzor i strateško usmjeravanje
   1.   PSO, u okviru odgovornosti Vijeća i VP-a, obavlja politički nadzor i strateško usmjeravanje Misije. Vijeće ovlašćuje PSO za donošenje odgovarajućih odluka u tu svrhu u skladu s trećim stavkom članka 38. Ugovora o Europskoj uniji.
   2.   To ovlaštenje uključuje ovlasti izmijeniti CONOPS i OPLAN. To također uključuje ovlasti donošenja odluka u pogledu imenovanja voditelja misije. Vijeće i dalje ima ovlasti odlučivati o ciljevima i okončanju Misije.
   3.   PSO redovito izvješćuje Vijeće.
   4.   PSO od zapovjednika civilne operacije i od voditelja misije dobiva, redovito i prema potrebi, izvješća o pitanjima iz područjâ njihove nadležnosti.
   Članak 10.
   Sigurnost
   1.   Zapovjednik civilne operacije usmjerava planiranje sigurnosnih mjera voditelja misije i osigurava njihovu ispravnu i učinkovitu provedbu u okviru misije EUJUST LEX-IRAQ u skladu s člancima 4. i 8. te u usklađenosti s Uredom za sigurnost Vijeća.
   2.   Voditelj misije odgovoran je za sigurnost Misije i za poštovanje minimalnih sigurnosnih zahtjeva koji se primjenjuju na Misiju, u skladu s politikom Europske unije o sigurnosti osoblja razmještenog izvan Unije u operativnom svojstvu na temelju glave V. Ugovora o Europskoj uniji i njegovim popratnim dokumentima.
   3.   Što se tiče elemenata Misije koje provode države članice, država članica domaćin poduzima sve potrebne i odgovarajuće mjere kako bi osigurala sigurnost sudionika i voditelja osposobljavanja na njezinom državnom području.
   4.   Ured za sigurnost Glavnog tajništva Vijeća (GTV) u suradnji s tijelima države članice domaćina organizira potrebne i odgovarajuće mjere za ured za usklađivanje u Bruxellesu.
   5.   Ako se osposobljavanje održava u trećoj državi, Unija u suradnji s dotičnim državama članicama traži od tijela te treće države da osiguraju prikladne aranžmane u pogledu sigurnosti sudionika i voditelja osposobljavanja ili stručnjaka na njezinom državnom području.
   6.   EUJUST LEX-IRAQ ima posebnog dužnosnika za sigurnost koji podnosi izvješće voditelju misije.
   7.   Voditelj misije savjetuje se s PSO-om o pitanjima sigurnosti koja utječu na razmještanje misije prema uputama VP-a.
   8.   Članovi osoblja misije EUJUST LEX-IRAQ, voditelji osposobljavanja i stručnjaci prolaze obvezno sigurnosno osposobljavanje koje organizira Ured za sigurnost GTV-a i, prema potrebi, liječničke preglede prije svakog razmještanja ili putovanja u Irak.
   9.   Države članice nastoje osigurati misiji EUJUST LEX-IRAQ, posebno uredima u Iraku, osoblju, voditeljima osposobljavanja i stručnjacima koji putuju u Irak i koji se nalaze u Iraku, siguran smještaj, neprobojne prsluke i osobnu zaštitu te, prema potrebi, druge sigurnosne zahtjeve u Iraku. Voditelj misije u tu svrhu može sklopiti odgovarajuće aranžmane s državama članicama ili, prema potrebi, lokalnim vlastima.
   Članak 11.
   Financijski aranžmani
   1.   Financijski referentni iznos namijenjen pokrivanju izdataka povezanih s Misijom između 1. srpnja 2010. i 30. lipnja 2011. iznosi 17 500 000 EUR.
   2.   Vijeće odlučuje o financijskom referentnom iznosu za sljedeća razdoblja.
   3.   Svim se izdacima upravlja u skladu s pravilima i postupcima koji se primjenjuju na opći proračun Europske unije.
   4.   S obzirom na posebno sigurnosno stanje u Iraku, usluge u Bagdadu i Basri pružaju se na temelju ugovora koje sklapa Ujedinjena Kraljevina ili, prema potrebi, druge države članice ili na temelju aranžmana koje sklapaju iračke vlasti i trgovačka društva koja pružaju i fakturiraju te usluge. Proračun misije EUJUST LEX-IRAQ pokriva te troškove. Ujedinjena Kraljevina i druge dotične države članice, uz savjetovanje s voditeljem misije, dostavljaju Vijeću odgovarajuće informacije o tim troškovima.
   5.   Voditelj misije u potpunost izvješćuje Komisiju, koja ga nadzire, o djelatnostima koje su poduzete u okviru njegovog ugovora.
   6.   Financijski aranžmani uzimaju u obzir operativne zahtjeve misije EUJUST LEX-IRAQ, uključujući sukladnost opreme.
   7.   Izdaci se priznaju od datuma stupanja na snagu ove Odluke.
   8.   Oprema i materijal za ured za usklađivanje u Bruxellesu nabavlja se ili unajmljuje u ime Unije.
   Članak 12.
   Sudjelovanje trećih država
   1.   Ne dovodeći u pitanje autonomiju odlučivanja Unije i njezin jedinstveni institucionalni okvir, države kandidatkinje i ostale treće države mogu se pozvati da doprinesu misiji EUJUST LEX-IRAQ, pod uvjetom da snose troškove slanja policijskih stručnjaka i/ili civilnog osoblja koje upućuju, uključujući plaće, naknade, troškove liječenja, osiguranje od svih rizika i putne troškove u Irak i iz Iraka te da, prema potrebi, doprinose tekućim troškovima misije EUJUST LEX-IRAQ.
   2.   Vijeće ovlašćuje PSO za donošenje odgovarajućih odluka o prihvaćanju predloženih doprinosa.
   3.   Treće države koje daju doprinos misiji EUJUST LEX-IRAQ imaju jednaka prava i obveze u pogledu svakodnevnog upravljanja Misijom kao i države članice koje sudjeluju u Misiji.
   4.   PSO poduzima odgovarajuće mjere u pogledu aranžmana za sudjelovanje i, prema potrebi, dostavlja Vijeću prijedlog, uključujući o mogućem financijskom sudjelovanju ili doprinosima u naravi trećih država.
   5.   Detaljni aranžmani u pogledu sudjelovanja trećih država utvrđuju se sporazumima sklopljenima u skladu s člankom 34. Ugovora o Europskoj uniji i, prema potrebi, dodatnim tehničkim aranžmanima. Ako su Unija i treća država sklopili sporazum o utvrđivanju okvira sudjelovanja te treće države u operacijama EU-a za upravljanje krizama, odredbe takvog sporazuma primjenjuju se u kontekstu Misije.
   Članak 13.
   Usklađivanje
   1.   Ne dovodeći u pitanje zapovjedni lanac, voditelj Misije djeluje u bliskoj koordinaciji s izaslanstvom EU-a u Iraku kako bi se osigurala dosljednost mjera Unije u potporu Iraku.
   2.   Voditelj misije blisko surađuje s voditeljima diplomatskih misija odgovarajućih država članica.
   3.   Voditelj misije surađuje s ostalim međunarodnim činiocima prisutnima u zemlji, posebno s UN-om.
   Članak 14.
   Dostavljanje klasificiranih informacija
   VP je ovlašten državi domaćinu i UN-u, prema potrebi i u skladu s operativnim potrebama Misije, dostaviti klasificirane informacije i dokumente EU-a do razine „RESTREINT UE”, koji su nastali za potrebe Misije, u skladu s propisima Vijeća o zaštiti podataka. U tu se svrhu utvrđuju lokalni aranžmani.
   VP je ovlašten trećim državama povezanima s ovom Odlukom dostaviti dokumente Unije koji nisu klasificirani, a povezani su s raspravama Vijeća o Misiji i za koje vrijedi obveza čuvanja poslovne tajne u skladu s člankom 6. stavkom 1. Poslovnika Vijeća (3).
   Članak 15.
   Motrenje
   Za EUJUST LEX-IRAQ aktivira se sposobnost motrenja.
   Članak 16.
   Stupanje na snagu
   Ova Odluka stupa na snagu na dan donošenja.
   Primjenjuje se od 1. srpnja 2010. do 30. lipnja 2012.

      Sastavljeno u Luxembourgu 14. lipnja 2010.

            Za Vijeće

            Predsjednica

         C. ASHTON

      (1)  SL L 62, 9.3.2005., str. 37.

      (2)  SL L 101, 11.4.2001., str. 1.

      (3)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


title: 2009/173/EZ: Odluka Vijeća od 5. lipnja 2007. o potpisivanju i privremenoj primjeni Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane, zbog pristupanja Republike Bugarske i Rumunjske Europskoj uniji

text:
               11/Sv. 119

               HR

               Službeni list Europske unije

               28

         32009D0173

               L 062/7

               SLUŽBENI LIST EUROPSKE UNIJE

         ODLUKA VIJEĆA
   od 5. lipnja 2007.
   o potpisivanju i privremenoj primjeni Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane, zbog pristupanja Republike Bugarske i Rumunjske Europskoj uniji
   (2009/173/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 44. stavak 2., članak 47. stavak 2. treću rečenicu, te članak 55., članak 57. stavak 2., članak 71., članak 80. stavak 2. i članke 93., 94., 133. i 181.a, povezano s člankom 300. stavkom 2. prvim podstavkom drugom rečenicom,
   uzimajući u obzir Ugovor o pristupanju Republike Bugarske i Rumunjske, a posebno njegov članak 4. stavak 3.,
   uzimajući u obzir Akt o pristupanju Republike Bugarske i Rumunjske, a posebno njegov članak 6. stavak 2.,
   uzimajući u obzir prijedlog Komisije,
   budući da:

               (1)

               Vijeće je 23. listopada 2006. ovlastilo Komisiju da, u ime Zajednice i njezinih država članica, započne pregovore s Republikom Azerbajdžan o zaključivanju Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane, zbog pristupanja Republike Bugarske i Rumunjske Europskoj uniji.

               (2)

               Protokol treba potpisati u ime Europskih zajednica i njihovih država članica, podložno njegovu mogućem kasnijem zaključivanju.

               (3)

               Protokol je potrebno privremeno primjenjivati od 1. siječnja 2007. do završetka odgovarajućih postupaka za njegovo formalno zaključivanje,

         ODLUČILO JE:
   Članak 1.
   Predsjednik Vijeća ovlašten je imenovati osobu/osobe ovlaštenu/ovlaštene za potpisivanje, u ime Europskih zajednica i njihovih država članica, Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane, zbog pristupanja Republike Bugarske i Rumunjske Europskoj uniji, podložno mogućem kasnijem zaključivanju.
   Tekst Protokola priložen je ovoj Odluci (1).
   Članak 2.
   Do početka njegova stupanja na snagu, Protokol se privremeno primjenjuje od 1. siječnja 2007.

      Sastavljeno u Luksemburgu 5. lipnja 2007.

            Za Vijeće

            Predsjednik

         P. STEINBRÜCK

      (1)  SL L 62, 6.3.2009., str. 9.


title: 2000/340/EZ: Odluka Vijeća od 8. svibnja 2000. o odobravanju, u ime Zajednice, novog Priloga V. Konvenciji o zaštiti morskoga okoliša sjeveroistočnog Atlantika o zaštiti i očuvanju ekosustava i biološke raznolikosti morskoga područja i pripadajućeg Dodatka 3.

text:
               11/Sv. 122

               HR

               Službeni list Europske unije

               79

         32000D0340

               L 118/44

               SLUŽBENI LIST EUROPSKE UNIJE

         ODLUKA VIJEĆA
   od 8. svibnja 2000.
   o odobravanju, u ime Zajednice, novog Priloga V. Konvenciji o zaštiti morskoga okoliša sjeveroistočnog Atlantika o zaštiti i očuvanju ekosustava i biološke raznolikosti morskoga područja i pripadajućeg Dodatka 3.
   (2000/340/EZ)
   VIJEĆE EUROPSKE ZAJEDNICE,
   uzimajući u obzir Ugovor o osnivanju Europske zajednice, a posebno njegov članak 175. stavak 1., u vezi s člankom 300. stavkom 2. prvom rečenicom i člankom 300. stavkom 3. prvim podstavkom,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da:

               (1)

               Zajednica je ugovorna stranka Konvencije o zaštiti morskoga okoliša sjeveroistočnog Atlantika (Konvencija OSPAR) na temelju Odluke 98/249/EZ (3).

               (2)

               Cilj Konvencije OSPAR je spriječiti i otkloniti onečišćenje te zaštititi morsko područje od štetnih učinaka ljudskih aktivnosti; ona je stupila na snagu 25. ožujka 1998.

               (3)

               Izvršno tijelo Konvencije OSPAR (Komisija OSPAR) može donijeti izmjene Konvencije, uključujući nove priloge i dodatke; ono je donijelo novi Prilog V. o zaštiti i očuvanju ekosustava i biološke raznolikosti morskoga područja, Dodatak 3. koji iz njega proizlazi te sporazum o značenju određenih pojmova u Prilogu V.

               (4)

               Očuvanje, zaštita i poboljšanje kvalitete okoliša, uključujući očuvanje prirodnih staništa i divljih biljnih i životinjskih vrsta te zaštitu biološke raznolikosti, osnovni je cilj od općega značenja kojemu Zajednica teži prema članku 174. Ugovora; novi Prilog V. Konvenciji OSPAR može doprinijeti ostvarivanju tog cilja.

               (5)

               Zajednica je donijela mjere u području obuhvaćenom Prilogom V.; ona bi u tom području trebala preuzeti međunarodne obveze.

               (6)

               Ciljevi Priloga V. dopunjavaju ciljeve Direktive Vijeća 79/409/EEZ od 2. travnja 1979. o očuvanju divljih ptica (4) i Direktive Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (5); tim je direktivama već stvoren okvir Zajednice za zaštitu staništa i vrsta na zemljopisnom području na kojem se one primjenjuju; donošenje Priloga V. od strane Zajednice ne dovodi u pitanje provedbu tih direktiva.

               (7)

               Zajednica je sudjelovala u pregovorima o Prilogu V., u skladu sa zaključcima Vijeća o smjernicama za pregovore o Konvenciji o zaštiti morskoga okoliša sjeveroistočnog Atlantika.

               (8)

               Zajednica bi trebala odobriti Prilog V. Konvencije o zaštiti morskoga okoliša sjeveroistočnog Atlantika (uključujući pripadajući Dodatak 3.,

         ODLUČILO JE:
   Jedini članak
   1.   Prilog V. Konvenciji o zaštiti morskoga okoliša sjeveroistočnog Atlantika (uključujući pripadajući Dodatak 3.) odobrava se u ime Zajednice.
   Tekst navedenog Priloga V. priložen je ovoj Odluci.
   2.   Komisiju se ovlašćuje obavijestiti Komisiju OSPAR o odobrenju iz stavka 1.

      Sastavljeno u Bruxellesu 8. svibnja 2000.

            Za Vijeće

            Predsjednik

         E. FERRO RODRIGUES

      (1)  SL C 158, 4.6.1999., str. 1.

      (2)  Mišljenje od 27. listopada 1999. (još nije objavljeno u Službenom listu).

      (3)  SL L 104, 3.4.1998., str. 1.

      (4)  SL L 103, 25.4.1979., str. 1. Direktiva kako je zadnje izmijenjena Direktivom 97/49/EZ (SL L 223, 13.8.1997., str. 9.).

      (5)  SL L 206, 22.7.1992., str. 7. Direktiva kako je zadnje izmijenjena Direktivom 97/62/EZ (SL L 305, 8.11.1997., str. 42.).